Document ID: 31976R3108

ΚΑΝΟΝΙΣΜΟΣ (ΕΟΚ) αριθ. 3108/76 ΤΗΣ ΕΠΙΤΡΟΠΗΣ της 20ής Δεκεμβρίου 1976 περί καταβολής της ενισχύσεως για ορισμένα προγράμματα που αποβλέπουν στην επανόρθωση των ζημιών που προκάλεσε στη γεωργία ο σεισμός το Μάιο του 1976, στην περιοχή Friuli-Venezia Giulia
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1505/76 του Συμβουλίου της 21ης Ιουνίου 1976 περί της κοινοτικής συνεισφοράς για την επανόρθωση των ζημιών που προκάλεσε στη γεωργία ο σεισμός, το Μάιο του 1976, στην περιοχή Friuli-Venezia Giulia(1), και ιδίως το άρθρο 2 παράγραφος 1,
τον κανονισμό αριθ. 17/64/ΕΟΚ του Συμβουλίου της 5ης Φεβρουαρίου 1964 περί των όρων της συνδρομής του Ευρωπαϊκού Γεωργικού Ταμείου Προσανατολισμού και Εγγυήσεων(2), όπως τροποποιήθηκε τελευταία από τον κανονισμό (ΕΟΚ) αριθ. 3171/75(3) και ιδίως το άρθρο 22 παράγραφος 4,
Εκτιμώντας:
ότι, σύμφωνα με τον κανονισμό (ΕΟΚ) αριθ. 1505/76, οι δικαιούχοι των προγραμμάτων που αποβλέπουν στην επανόρθωση των ζημιών που προκάλεσε ο σεισμός συμμετέχουν κατά ένα αρκετά περιορισμένο μέρος στη χρηματοδότηση των επενδύσεων-
ότι οι δικαιούχοι αυτοί αντιμετωπίζουν οικονομικές δυσχέρειες όταν πρέπει να καταβάλουν προκαταβολή σε εργολάβους στους οποίους έχει ανατεθεί η εκτέλεση των εργασιών-
ότι κρίνεται σκόπιμο, προς εξασφάλιση της ταχείας εκτελέσεως των προγραμμάτων, να λαμβάνονται τα αναγκαία μέτρα για να διευκολύνεται η χρηματοδότηση των προβλεπομένων επενδύσεων-
ότι πρέπει, επομένως, κατά παρέκκλιση του κανονισμού αριθ. 99/64/ΕΟΚ της Επιτροπής της 24ης Ιουλίου 1964, περί των λεπτομερειών εκτελέσεως των αποφάσεων συνδρομής του ΕΓΤΠΕ, τμήμα προσανατολισμού(4) και σαν εξαιρετικό μέτρο, να καταβληθεί μέρος της ενισχύσεως κατά την προσκόμιση των συμβάσεων που συνάπτονται για την εκτέλεση των εργασιών και ότι το ενδιαφερόμενο Κράτος Μέλος πρέπει να συνεισφέρει σ' αυτή την εξαιρετική ενέργεια-
ότι, τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του Ταμείου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση των άρθρων 4 και 8 παράγραφος 1 του κανονισμού αριθ. 99/64/ΕΟΚ, η Επιτροπή δύναται να καταβάλει τμήμα ενισχύσεως που χορηγείται για ένα πρόγραμμα στα πλαίσια του κανονισμού (ΕΟΚ) αριθ. 1505/76, αν ο δικαιούχος πρέπει να πληρώσει προκαταβολή πριν από την εκτέλεση των εργασιών.
2. Η πληρωμή βάσει της παραγράφου 1 δεν δύναται να υπερβαίνει την ενίσχυση που καταβάλλει το Κράτος Μέλος και δεν δύναται να υπερβαίνει το 50% της χορηγουμένης ενισχύσεως και το 50% της προκαταβολής που πρέπει να πληρώσει ο δικαιούχος.
3. Η αίτηση πληρωμής πρέπει να συνοδεύεται από κεκυρωμένο αντίγραφο της συμβάσεως βάσει της οποίας οφείλεται η προκαταβολή.
4. Η αίτηση πληρωμής πρέπει να συνοδεύεται από πιστοποιητικό της αρχής που αναφέρεται στο άρθρο 1 του κανονισμού αριθ. 99/64/ΕΟΚ που αναφέρει:
- ότι οι εργασίες που προβλέπονται στη σύμβαση η οποία αναφέρεται στην παραπάνω παράγραφο 3 είναι σύμφωνες με την απόφαση χορηγήσεων ενισχύσεως και ότι τηρούνται οι οικονομικοί όροι που περιέχονται σ' αυτή,
- το ποσό και την ημερομηνία πληρωμής ενισχύσεως από το Κράτος Μέλος.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 20 Δεκεμβρίου 1976.

Labels: 18
15
19
20